b'\n_START_ARTICLE_\nTank\n_START_PARAGRAPH_\nT\xc3\xa1nk je te\xc5\xbeko oklepljeno, oboro\xc5\xbeeno, goseni\xc4\x8dno vozilo, ki se uporablja za bojevanje.\n_START_SECTION_\nZa\xc4\x8detki\n_START_PARAGRAPH_\nZamisel o uporabi premikajo\xc4\x8de se za\xc5\xa1\xc4\x8dite sega zelo dale\xc4\x8d nazaj v zgodovino. \xc5\xbde stari Grki so zgradili stolp imenovan helepolis, ki je slu\xc5\xbeil temu namenu. Asirci so imeli premikajo\xc4\x8de za\xc5\xa1\xc4\x8dite za lokostrelce. V anti\xc4\x8dni Kitajski pa so uporabljali vozi\xc4\x8dke imenovane Dongwu Che. Rimljani so na kolesa postavili katapult. Idejo o premikajo\xc4\x8di se za\xc5\xa1\xc4\x8diti je dobil tudi Leonardo da Vinci. _NEWLINE_Kasneje so se razvila oro\xc5\xbeja, ki so z lahkoto prebila leseno ogrodje, zato se taka za\xc5\xa1\xc4\x8dita ni ve\xc4\x8d uporabljala v takem obsegu. \xc5\xbdelezo je bila dobra alternativa, saj imela zadostno neprebojnost. Te\xc5\xbeava je bila te\xc5\xbea, ki je ovirala postavitev okvirjev na podvozja. Stvari so se za\xc4\x8dele spreminjati s prvimi motorji. Leta 1906 je Holt izdelal polgoseni\xc4\x8den traktor, ki je nudil izjemne sposobnosti. Zaradi velike povr\xc5\xa1ine dotikali\xc5\xa1\xc4\x8da tal se je pove\xc4\x8dala mobilnost po neprehodnih poteh._NEWLINE_Prvi vseterenski tank s premi\xc4\x8dno kupolo je oblikoval G\xc3\xbcnther Burstyn leta 1911.\n_START_SECTION_\nOzadje\n_START_PARAGRAPH_\nBojni sistem tank je nastal v 1. svetovni vojni, zaradi \xc5\xa1tevilnih \xc5\xbertev in te\xc5\xbeko prehodnih boji\xc5\xa1\xc4\x8d, ki so bile prekrite z jarki, minskimi polji in drugimi ovirami. Povrhu vsega  so bila boji\xc5\xa1\xc4\x8da po \xc5\xa1tevilnih bojevanjih \xc5\xbee \xc4\x8disto razruvana od \xc5\xa1tevilnih eksplozij in vremenskih vplivov. Povod za nastanek tanka je bila tudi pozicijska vojna._NEWLINE_Predlog za tank je pri\xc5\xa1el iz britanske mornarice, ki je tudi izdelala prvi prototip na pobudo Winstona Spencerja Churchilla, tedaj vodjo admiralitete in pomembnega pobudnika razvoja. Projekt sta vodila E. D. Swinton in W. G. Wilson. Prototip je bil izdelan 6. septembra 1915. V mornarici so ga imenovali \xc2\xbbkopenska ladja\xc2\xab, njegovo tajno ime pa je bilo \xc2\xbbtank za Mezopotamijo\xc2\xab. Kasneje se je ohranilo ime tank.  To je bil prvi prototip tanka Mark I, ki so ga imenovali \xc2\xbbLitlle Willie\xc2\xab. Prototip je bil zelo nezanesljiv in so ga pestile velike te\xc5\xbeave, ki so se pojavile s te\xc5\xbeo in integracijo topa 40\xc2\xa0mm. Ob razvoju so predvsem skrbeli za vo\xc5\xbenjo po neravnem terenu, preko jarkov in ve\xc4\x8djih ovir. Podjetje Tritton je izdelalo povsem novo podvozje, ki je odpravilo pomanjkljivosti civilnega. Walter Gordon Wilson je spremenil obliko tanka \xc2\xbbLitlle Willie\xc2\xab\xc2\xa0v romb. Na vsako stran mu je dal mornari\xc5\xa1ki top kalibra 57\xc2\xa0mm. V za\xc4\x8detku leta 1916 je bil rezultat teh prizadevanj tank imenovan \xc2\xbbBig Willie\xc2\xab\xc2\xa0(30 ton). Kasneje so verzijo \xc2\xbbLitlle Willie\xc2\xab\xc2\xa0imenovali \xc2\xbbMother\xc2\xab.\n_START_SECTION_\n21. stoletje\n_START_PARAGRAPH_\nKljub koncu obdobja hladne vojne ter mrzli\xc4\x8dnega oboro\xc5\xbeevanja, ve\xc4\x8dina vodilnih dr\xc5\xbeav ohranja razvojne projekte. Velik napredek je prinesel prosto trgovanje z oro\xc5\xbejem za Rusijo. To ji omogo\xc4\x8da nadaljnji dohodek za razvoj tankov. Ve\xc4\x8dina manj razvitih in manj\xc5\xa1ih dr\xc5\xbeav si ne more privo\xc5\xa1\xc4\x8diti dragih zahodnih tankov, ki se pona\xc5\xa1ajo z nazivom tanki tretje generacije. Velika mo\xc4\x8d tak\xc5\xa1nih tankov se je pokazala v Zalivski vojni. Izmed 1848 tankov M1A1 Abrams je bilo iz uporabe umaknjenih le 23. Razvoj tankov poteka naprej. Razvijajo se novi tanki, ki bi lahko pripomogli k \xc5\xa1e ve\xc4\x8dji varnosti in u\xc4\x8dinkovitosti na sodobnem boji\xc5\xa1\xc4\x8du.\n_START_SECTION_\nDelitev tankov\n_START_PARAGRAPH_\nDelitve tankov so se skozi zgodovino spreminjale. Do leta 1918 so se tanki delili na female in male. Razlika je bila v oboro\xc5\xbeitvi. Male je poleg pu\xc5\xa1komitraljezov vseboval tudi en ali ve\xc4\x8d topov. Ta klasifikacija je bila zna\xc4\x8dilna za Veliko Britanijo. Kasneje so se tanki delili na lahke, srednje in te\xc5\xbeke tanke.'